Modenas

Motosikal dan Enjin Nasional Sdn. Bhd, atau lebih dikenali sebagai Modenas ialah syarikat pengeluar motosikal nasional yang menghasilkan pelbagai model motosikal kecil 200cc untuk pasaran tempatan dan antarabangsa. Ibu pejabat dan kilangnya terletak di Gurun, Kedah, Malaysia.
Sejarah syarikat tersebut bermula pada tahun 1990-an. Selepas kejayaan syarikat automotif nasional PROTON, kerajaan telah merancang untuk melancarkan projek motosikal nasional. Modenas ditubuhkan pada 1995 dan majoriti sahamnya dipegang oleh Kawasaki, Nissho Iwai, Khazanah Holdings Berhad dan DRB-Hicom Berhad.

Model

Secara umumnya, Modenas menghasilkan model motosikal bawah 250 cc. Kebanyakan modelnya terdiri daripada model skuter serta model motosikal moped (kapcai).

Kristar Krisstar

Kristar adalah model terkini yang dilancarkan pada penghujung 1999. Modenas bercadang untuk menghasilkan model Kristar sebagai sebuah model serba baru setelah hampir sedekad pengeluaran model Kriss.
Walaupun Kristar menggunakan enjin yang sama seperti Kriss, Modenas mendakwa Kristar memiliki kadar penjimatan minyak yang lebih baik iaitu 53.95 km/L @ 110 km/j, berbanding Kriss dengan kadar penjimatan minya sebanyak 40 km/L @ 90 km/j. Peningkatan kadar penjimatan minyak adalah hasil daripada pemasangan tiub pernafasan tangki minyak yang disambung ke rongga masukan untuk pelepasan asap yang lebih bersih dan penjimatan minyak yang lebih baik.
Selain rekabentuk serba baru serta penjimatan minyak yang lebih baik, Kristar juga mempunyai ciri-ciri seperti ruang letak barang di bawah tempat duduk yang boleh dibuka dari slot kunci penyalaan, lampu hadapan berkembar, peredam gaya superbike yang bergaya serta sistem pengesan kerosakan lampu belakang yang didakwa oleh Modenas sebagai satu-satunya model yang dilengkapi dengan sistem tersebut.

Elit & Elit Sport 150

Pada bulan Ogos 2003, Modenas melancarkan tiga model sekaligus untuk menghadapi persaingan sengit dalam pasaran skuter Malaysia dengan skuter-skuter dari Eropah dan Asia, di mana kebanyakan skuter bersaing untuk merebut hati peminat skuter dengan kuasa dan gaya yang berlainan.
Skuter Modenas Elit dilancarkan sebagai alternatif kepada Modenas Karisma, dan didatangkan dalam 2 pilihan sesaran - model 125 cc and model 150 cc yang lebih berkuasa.Kedatangan Elit Sport baru muncul pada tahun 2006.Ia didatangi dengan bentuk dan chasis yang lebih kukuh dan bergaya.Di negara eropah Elit Sport 150cc dikenali sebagai "Bob Cat" manakala di taiwan dan jepun "PGO Gmax".Walaupun skuter sering dipertikaikan kurang berkuasa atau laju, namun motosikal ini mampu mencecah kelajuan 130km/j dengan masa yang cepat tanpa sebarang masalah.Malah motosikal cup seperti Honda EX5 100cc,Kriss 110cc,120cc,128cc, Yamaha Lagenda 110cc,115cc dan Nouvo LC 135cc tidak mampu mengatasi kuasa sedia ada pada skuter ini.Dengan harga yang juga berpatutan ia membuatkan skuter ini mampu dimiliki oleh semua golongan di Malaysia.

Modenas CT115S

Modenas telah melancarkan motosikal keluaran terbaru mereka pada tahun 2015, iaitu CT115S.
Motosikal ini dijanakan dengan enjin bersensaran 115cc.
Motosikal ini mampu menarik perhatian orang ramai kerana reka bentuknya yang agak sporty serta dengan soket kuasa di bawah tempat duduk.

Penglibatan dalam perlumbaan motosikal

Pada Mac 2008, Modenas telah membentuk satu pasukan baru iaitu Modenas Yuzi Pachi Racing Team dalam siri Kejuaraan Cub Prix Malaysia AAM PETRONAS Sprinta. Modenas selaku pengeluar motosikal nasional telah bersetuju untuk menjalinkan kerjasama dengan Shahrul Yuzi Motosports Sdn Bhd, dan PACHI Motorsports. Penglibatan MODENAS dalam siri perlumbaan ini adalah bertujuan untuk mempromosikan motosikal 4 lejang Modenas.Pasukan ini akan menggunakan motosikal KRISS 110, yang pernah digunakan dalam siri kejuaraan pada dua tahun lepas dan KRISS 120, motosikal berkuasa 120cc yang pertama di Malaysia yang telah dilancarkan oleh MODENAS pada bulan Ogos 2007.
Modenas juga telah membentuk pasukan kilang sendiri pada April 2005 serta menaja beberapa pasukan yang menggunakan mesinnya dalan kejuaraan Malaysian Cub Prix, sebuah kejuaraan perlumbaan motosikal kapcai untuk berentap dengan mesin-mesin Yamaha dan Suzuki. Kesemua pasukan menggunakan Modenas Kriss untuk kategori Wira dan Modenas Dinamik untuk kategori Expert.
Modenas juga pernah menyertai perlumbaan Grand Prix Motosikal melalui pasukan Modenas KR sebelum diambil alih oleh PROTON pada tahun 2001. Modenas membina motosikal 500 cc 3 silinder 2 lejang untuk pasukan tersebut.